
2026–2027 MOKSLO METŲ PRADINIO, PAGRINDINIO UGDYMO PROGRAMŲ BENDRIEJI UGDYMO PLANAI

I SKYRIUS
BENDROSIOS NUOSTATOS

1. Šiaulių Ragainės progimnazijos (toliau – mokykla) ugdymo planas reglamentuoja pradinio, pagrindinio ugdymo programos pirmosios dalies, specialiųjų ugdymosi poreikių turintiems mokiniams pritaikytų programų ir neformaliojo vaikų švietimo programų įgyvendinimą mokykloje.
2. Mokyklos ugdymo plane numatomas ugdymo proceso organizavimas 2026–2027 mokslo metais pagal Pradinio, pagrindinio ugdymo bendrąsias programas, patvirtintas Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V‑1269 „Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“ (toliau – Bendrosios programos).
3. Mokykloje įgyvendinamoms ugdymo programoms vykdyti rengiamas mokyklos ugdymo planas vieniems mokslo metams. 
4. Mokyklos tarybos sprendimai dėl ugdymo plano priimti mokyklos tarybos 2026‑06‑19 posėdyje.
5. Mokytojų tarybos susitarimai, sprendimai dėl ugdymo plano priimti mokytojų tarybos 2026-06-25 posėdyje.
6. Mokyklos ugdymo plano tikslas – užtikrinti kokybišką pradinio ir pagrindinio ugdymo programų įgyvendinimą, sudarant sąlygas kiekvienam mokiniui siekti asmeninės pažangos, ugdytis bendrąsias, dalykines ir inžinerines kompetencijas.
7. Mokyklos ugdymo plano uždaviniai: 
7.1. užtikrinti kokybišką Bendrųjų ugdymo programų įgyvendinimą, atsižvelgiant į mokinių ugdymosi poreikius;
7.2. organizuoti ugdymo procesą, sudarant sąlygas kiekvieno mokinio pažangai ir mokymosi pagalbai;
7.3.  plėtoti mokinių bendrąsias, dalykines, inžinerines ir socialines emocines kompetencijas, taikant aktyvius ir patyriminius ugdymo metodus;
7.4. skatinti mokinių kūrybiškumą, saviraišką ir pilietiškumą per projektines, patyrimines ir neformaliojo švietimo veiklas;
7.5. stiprinti diferencijuotą ugdymą ir mokymosi pagalbos sistemą, sudarant sąlygas kiekvienam mokiniui siekti geresnių mokymosi rezultatų.
8. Rengdama mokyklos ugdymo planą, mokykla vadovavosi Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo, mokslo ir sporto ministro 2023 m. balandžio 20 d. įsakymu Nr. V-570 „Dėl Pradinio, pagrindinio ir vidurinio ugdymo programų aprašo patvirtinimo“, Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo, mokslo ir sporto ministro 2012 m. birželio 28 d. įsakymu Nr. V-1049 „Dėl Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“ (toliau – Mokymosi formų ir mokymo organizavimo tvarkos aprašas), Bendraisiais ugdymo planais, Lietuvos higienos norma HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V‑773 „Dėl Lietuvos higienos normos HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“ (toliau – Higienos norma), ir kitais bendrąjį ugdymą reglamentuojančiais teisės aktais bei Bendrųjų iš valstybės ar savivaldybių biudžetų finansuojamų neformaliojo švietimo programų kriterijų aprašu, patvirtintu Lietuvos Respublikos švietimo, mokslo ir sporto ministro 2022 m. sausio 4 d. įsakymu Nr. V-4 „Dėl Bendrųjų iš valstybės ar savivaldybių  biudžetų finansuojamų neformaliojo švietimo programų kriterijų aprašo patvirtinimo“, Šiaulių Ragainės progimnazijos inžinerinio ugdymo pakraipos įgyvendinimo programa, stebėsenos rezultatais, mokinių pasiekimų ir pažangos vertinimo ugdymo procese informacija, standartizuotų testų rezultatais, nacionalinių tyrimų rezultatais, mokyklos veiklos įsivertinimo duomenimis, mokinių poreikių analize.         
9. Rengiant mokyklos ugdymo planą, pradinio ar pagrindinio ugdymo švietimo programai įgyvendinti mokyklos ir mokytojų tarybose priimti ar atnaujinti sprendimai dėl:
9.1. ugdymo proceso organizavimo formų; 
9.2. mokymosi pasiekimų ir pažangos vertinimo; 
9.3. mokymosi ir švietimo pagalbos teikimo;
9.4. informacinio mąstymo ugdymo pradinėse klasėse;
9.5. laikinosios mokymosi grupės dydžio;
9.6. adaptacinio laikotarpio trukmės pradedantiems mokytis pagal pradinio ar pagrindinio ugdymo programą ir naujai atvykusiems mokiniams;
9.7. mokymosi turinio pasirinkimo principų, įgyvendinimo nuostatų ir derinimo su kitais toje klasėje ar gretimose klasėse dirbančiais mokytojais, atsižvelgiant į mokinių mokymosi poreikius;
9.8. neformaliojo vaikų švietimo pasiūlos ir organizavimo;
9.9. pamokų, skirtų mokinio ugdymo poreikiams ir mokymosi pagalbai teikti, panaudojimo;
9.10. mokinio individualaus ugdymo plano sudarymo.
10. Mokyklos vadovas Šiaulių Ragainės progimnazijos ugdymo planą tvirtina iki mokslo metų pradžios.

II SKYRIUS
UGDYMO PROCESO ORGANIZAVIMAS

PIRMASIS SKIRSNIS
MOKSLO METŲ TRUKMĖ IR STRUKTŪRA

11. Mokslo metus sudaro laikas, skirtas mokinių mokymuisi ir poilsiui – atostogoms. Mokiniams skiriamos rudens, žiemos (Kalėdų), žiemos, pavasario (Velykų) ir vasaros atostogos.
12. Mokslo metų ugdymo proceso trukmė apibrėžiama ugdymo dienų skaičiumi.
13. Ugdymo savaitė yra 5 darbo dienų mokymosi periodas, cikliškai besikartojantis ugdymo procese.
14. 2026–2027 mokslo metai:
14.1. pradžia 2026 m. rugsėjo 1 d.,
14.2. ugdymo proceso trukmė dienomis pagal pradinio ugdymo programą – 175 d., ugdymo savaitės – 35;
14.3. ugdymo proceso trukmė dienomis pagal pagrindinio ugdymo programą  – 180 d., ugdymo savaitės – 36;
14.4. atostogos ugdymo procese:
	Rudens atostogos
	2026 m. lapkričio 2 d. – 2026 m. lapkričio 8 d.

	Žiemos (Kalėdų) atostogos
	2026 m. gruodžio 21 d. – 2027 m. sausio 3 d.

	Žiemos atostogos
	2027 m. vasario 15 d. – 2027 m. vasario 21 d.

	Pavasario (Velykų) atostogos
	2027 m. kovo 22 d. – 2027 m. kovo 28 d.


15. 2026–2027 mokslo metų ugdymo procesas baigiasi:
15.1. pradinio ugdymo programa – 2027 m. birželio 8 d. 
15.2. pagrindinio ugdymo programa – 2027 m. birželio 15 d. 
16. Pasibaigus nustatytos trukmės ugdymo procesui 2026–2027 mokslo metais, skiriamos vasaros atostogos, kurios trunka nuo ugdymo proceso pabaigos iki kitų mokslo metų ugdymo proceso pradžios.

ANTRAS SKIRSNIS
UGDYMO PROCESO ORGANIZAVIMAS

17. Ugdymo procesas organizuojamas pamokų, individualių ar grupinių konsultacijų, integruotos veiklos, kūrybinių dirbtuvių, projektinės veiklos, netradicinių dienų forma. 
18. Ugdymo procesą organizuojant pamoka nepertraukiamas ugdymo(si) proceso laikas 1 kl. – 35 min, 2–8 kl. – 45 min. 
19. Integruotos veiklos, kūrybinės dirbtuvės ar projektinė veikla organizuojama tiek pamokų, tiek kita, mokytojo ar mokyklos pasirinkta veiklos forma.
20. Organizuojant ugdymo procesą derinamos įvairių dalykų Bendrosios programos.
21. [bookmark: _heading=h.1fob9te]Ugdymą organizuojant tiek pamoka, tiek kitomis mokymosi organizavimo formomis, įgyvendinamas ir dalykų programų, ir integruoto ugdymo turinys.
22. Mokykla einamaisiais mokslo metais gali koreguoti ugdymo procesą ir turinį pagal pasikeitusius mokinių ugdymosi poreikius, mokinių mokymosi rezultatus, išlaikydama mokslo metams skirtą pamokų / ugdymo valandų skaičių. Vidutinis laikas visų dalykų namų darbams atlikti pradinėse klasėse neviršija 40 minučių per dieną, įskaitant skaitymo įgūdžių ugdymą, pagrindinio ugdymo pirmame koncentre – 60 minučių per dieną. Siekiant mažinti mokinių laiką, praleistą prie ekranų, įsivertinama būtinybė namų užduotis skirti elektroninėse aplinkose. Atsižvelgiant į individualius mokinių poreikius namų darbams skirtas laikas gali didėti, bet ne daugiau nei 20 procentų nurodyto laiko.
23. Mokiniams, besimokantiems pagal pradinio ir pagrindinio ugdymo programas, sudarant tvarkaraštį nepaliekama pamokos trukmės laiko tarpų tarp pamokų, išskyrus tarpus, kai organizuojamas maitinimas.
24. Mokiniams reguliariai teikiamas grįžtamasis ryšys, padedantis pašalinti mokymosi spragas ir suprasti, kaip efektyviai valdyti savo mokymosi procesą.

TREČIAS SKIRSNIS
UGDYMO TURINIO PLANAVIMAS IR ĮGYVENDINIMO STEBĖSENA

25. Mokomojo dalyko ugdymo turinys planuojamas vieneriems mokslo metams. 
26. Mokomųjų dalykų ugdymo turinys planuojamas mokslo metams, rašant ilgalaikius planus:
26.1. planuojant orientuojamasi į nurodytą programai skiriamų valandų skaičių bei ugdymo proceso trukmę: 1–4 klasėse – 35 savaitėms, 5–8 klasėse – 36 savaitėms;
26.2. ilgalaikiai planai rengiami iki rugsėjo 1 d., pritariama metodinėse grupėse, derinama su ugdymą organizuojančiu skyriaus vedėju;
26.3. ilgalaikių planų struktūra: mokyklos pavadinimas, dalyko pavadinimas, klasė, valandų skaičius, mokytojas, pritarimo metodinėje grupėje žyma; tikslas ir uždaviniai, ugdymo metodai,  darbo formos, vertinimo principai ir būdai, mokymo ir mokymosi priemonės; ugdymo turinys (lentelė): numatomas laikas, tema, valandų skaičius, ugdomi gebėjimai ir kompetencijos, pastabos (projektinė veikla, integruotos pamokos ir kt.); laukiami rezultatai, vertinimas.
27. Mokytojai, turintys mažiau kaip 2 metų praktinio darbo stažą, ir tie mokytojai, kurie patys pageidauja, ilgalaikius planus detalizuoja, rengdami trumpalaikius planus (vadovaujamasi Šiaulių Ragainės progimnazijos mokytojų ir pagalbos mokiniui specialistų profesinio tobulėjimo aprašu).
28. Mokytojas, turintis galimybę naudotis standartizuotais planais (Švietimo plėtotės centro, „Vaivorykštės“ vadovėlių, mokytojų knygų rekomendacijų), juos pritaiko, papildo, nurodo integraciją. 
29. Mokymosi turinio pasirinkimo principai:
29.1. mokytojai dalykininkai dalį turinio taiko prie klasės poreikių;
29.2. mokytojai mokiniams suteikia galimybę pasirinkti temas, į kurias konkrečiai klasei reikia pasigilinti – laikomasi individualizavimo principo;
29.3. mokytojai taikant diferencijavimą, projektinį mokymąsi, integruotas veiklas ir mokymosi pagalbos sistemą įtraukia mokinius į realių problemų sprendimą, savivaldų mokymąsi, sudaro galimybes tyrinėti, spręsti problemas, praktiškai veikti, pritaikant skirtingų sričių žinias ir gebėjimus;
29.4. mokytojai planuoja pamokas mokymo programų skirtumams likviduoti (pasikeitus temų išdėstymui klasėse);
29.5. mokytojai skiria laiką mokinių žinioms ir gebėjimams įtvirtinti;
30. Ugdymo procese prioritetas teikiamas kompetencijų ugdymui, mokinių asmeninei pažangai, praktiniam žinių taikymui ir kūrybiškam problemų sprendimui.
31. Neformaliojo švietimo programa rengiama vieneriems metams:
31.1. planuojant orientuojamasi į nurodytą dalyko programai skiriamų valandų skaičių bei ugdymo proceso trukmę: 1–4 klasėse – 35 savaitėms, 5–8 klasėse – 36 savaitėms;     
31.2. programos rengiamos iki rugsėjo 7 dienos, derinamos su ugdymą organizuojančiu skyriaus vedėju;
31.3. rekomenduojama neformaliojo švietimo programos struktūra: mokyklos pavadinimas, programos pavadinimas, mokytojas, mokslo metai,  klasė (ės), valandų skaičius, būrelio paskirtis, veiklos tikslas ir uždaviniai; veiklos turinys: užsiėmimų temos, valandų skaičius, veiklos formos ir metodai, pastabos, numatomi rezultatai, rezultatų pateikimo forma ir laikas.
32. Pritaikytos ir individualizuotos specialiųjų ugdymosi poreikių mokiniams pradinio ir pagrindinio ugdymo programos rengiamos pusmečiui, vadovaujantis forma, kuriai yra pritarusi Vaiko gerovės komisija. Parengtoms programoms pritariama Vaiko gerovės komisijos posėdyje iki rugsėjo 20 d. 
33. Ugdymo turinio stebėsena  numatoma metiniame Veiklos plane, detalizuojama kiekvieno mėnesio veiklos plane.
34. Ugdymo turinio stebėsenos įsivertinimai pateikiami administracijos, Mokytojų tarybos posėdžiuose. 

[bookmark: _heading=h.tyjcwt]KETVIRTAS SKIRSNIS
INTEGRACIJA

35. Bendrųjų kompetencijų ir gyvenimo įgūdžių ugdymo, prevencinių bei kitų programų integravimas 2026–2027 m. m.:
35.1. 1–4 klasėse: 
35.1.1. socialinio emocinio ugdymo programa LIONS QUEST „Laikas kartu“ integruojama į etikos  ugdymo turinį, klasės vadovo ir pagalbos mokiniui specialistų veiklą;
35.1.2. informatika integruojama į inžinerijos ir visuomeninio ugdymo dalykų turinį siekiant sudaryti galimybę kiekvienam mokiniui ugdytis informatinį mąstymą ir sumaniai spręsti realias gyvenimo problemas;
35.1.3. etninės kultūros ugdymas integruojamas į mokomųjų dalykų ir neformaliojo ugdymo turinį;
35.1.4. gyvenimo įgūdžių bendroji programa įgyvendinama integruojant temas į  mokomųjų dalykų ugdymo turinį;
35.2. 5–8 klasėse:
35.2.1. socialinio emocinio ugdymo programa LIONS QUEST „Paauglystės kryžkelės“ integruojama į klasės vadovo ir pagalbos mokiniui specialistų veiklą;
35.2.2. etninės kultūros ugdymas integruojamas į mokomųjų dalykų ir neformaliojo ugdymo turinį;
36. Mokykloje nuosekliai įgyvendinama STREAM ugdymo kryptis su sustiprinta inžinerinio ugdymo pakraipa. STREAM principai integruojami į visų mokomųjų dalykų, neformaliojo švietimo, klasės vadovų ir pagalbos mokiniui specialistų veiklas. Mokytojai planuoja ir organizuoja integruotas pamokas, projektines veiklas, kūrybines dirbtuves bei kitus tarpdalykinius renginius, sudarydami sąlygas mokiniams ugdytis inžinerinio mąstymo, kūrybiškumo, problemų sprendimo, bendradarbiavimo ir praktinio žinių taikymo gebėjimus. STREAM ugdymas planuojamas ilgalaikiuose planuose. STREAM ugdymo veiklos planuojamos ir analizuojamos metodinėse grupėse bei atsispindi mokytojų ilgalaikiuose planuose. Mokykla, esant galimybei, sudaro sąlygas 7–8 klasių mokiniams dalyvauti STEAM atviros prieigos centrų organizuojamose veiklose.
37. Antikorupcinis ugdymas integruojamas į mokomųjų dalykų ugdymo turinį, klasės vadovų veiklą ir neformalųjį švietimą, ugdant mokinių sąžiningumo, atsakingumo, pilietiškumo, teisingumo ir skaidrumo vertybines nuostatas bei nepakantumą korupcijai:
37.1. 1–4 klasėse antikorupcinis ugdymas integruojamas į visuomeninio ugdymo, dorinio ugdymo dalykų ugdymo turinį, klasės vadovo veiklą ir neformalųjį švietimą;
37.2. 5–8 klasėse antikorupcinis ugdymas integruojamas į istorijos, geografijos, dorinio ugdymo, gyvenimo įgūdžių dalykų ugdymo turinį, klasės vadovo veiklą ir neformalųjį švietimą.
38. 1–4 klasėse įgyvendinamas mokėjimo mokytis modelis „3M“ ugdo mokinių gebėjimą sąmoningai planuoti, organizuoti, stebėti, vertinti ir reflektuoti savo mokymosi procesą, prisiimti atsakomybę už mokymosi rezultatus, pasirinkti veiksmingus mokymosi būdus bei kryptingai siekti asmeninės pažangos.
39. Dienyne integruojamųjų pamokų apskaitai užtikrinti nurodoma integruojama tema dalykui skirtame apskaitos puslapyje.
40. Į ugdymo turinį integruojamos programos nevertinamos formaliuoju būdu.

PENKTAS SKIRSNIS
PROJEKTINĖ, SOCIALINĖ-PILIETINĖ VEIKLA, VEIKLA KITOSE APLINKOSE

41. Projektinė veikla organizuojama ir vertinama vadovaujantis Šiaulių Ragainės progimnazijos  STREAM ugdymo strategija. Projektinė veikla integruojama į ugdymo turinį ir planuojama ilgalaikiuose dalykų planuose.
42. Ugdymo procesas gali būti organizuojamas ne tik mokykloje, bet ir kitose aplinkose, sudarant sąlygas mokiniams giliau suprasti supantį pasaulį, autentiškomis sąlygomis išbandyti realius sprendimus:
42.1. tiesiogiai siejant dalyko mokymosi turinį, ugdomas kompetencijas su ne mokyklos mokymosi aplinka;
42.2. pritaikant pamokų tvarkaraštį ugdymo procesui organizuoti ne mokykloje, lanksčiai jį keičiant, siekiama užtikrinti, kad dalies mokinių mokymasis ne mokykloje nesutrikdytų įprasto ugdymo proceso.
42.3. siekiant stiprinti bendruomeniškumą, pilietiškumą dalyvaujama Šiaulių miesto reprezentaciniuose renginiuose. 
43. Mokinio mokymosi laikas edukacinėse kelionėse, ekskursijose ir kitose aplinkose, trunkantis ilgiau nei pamoką, perskaičiuojamas į pamokos trukmės periodus ir įskaičiuojamas į konkretaus dalyko (konkrečių dalykų) mokymosi laiką.
44. Mokiniams, kurie mokosi pagal pradinio ugdymo programą 2026–2027 mokslo metais 5 ugdymo dienos skiriamos projektinės veiklos organizavimui sausio – birželio mėnesiais. Šios dienos įtraukiamos į metinį ugdymo proceso kalendorių.
45. Mokiniams, kurie mokosi pagal pagrindinio ugdymo programą 2026–2027 mokslo metais 5 ugdymo dienos mokslo metų pabaigoje skiriamos projektinės veiklos organizavimui. Šios dienos įtraukiamos į metinį ugdymo proceso kalendorių.
46. Veiklos kitose aplinkose organizuojamos nuosekliai per mokslo metus. 
47. Mokinių socialinė-pilietinė veikla organizuojama:
47.1. vadovaujantis Šiaulių Ragainės progimnazijos Socialinių kompetencijų ugdymo sistemos aprašu ir Bendrųjų ugdymo planų nuostatomis;
47.2. atsižvelgiant į mokinių amžiui nustatytus reikalavimus šiai veiklai organizuoti.
48. Mokiniui, besimokančiam pagal pagrindinio ugdymo programą, privaloma atlikti socialinę-pilietinę veiklą, kurios trukmė 2026–2027 mokslo metais yra ne mažesnė kaip 20 pamokų (valandų).
49. Mokinių socialinė-pilietinė veikla neįskaitoma į jų mokymosi krūvį.
50. Socialinės-pilietinės veiklos įskaitymas pereinamuoju laikotarpiu vykdomas vadovaujantis galiojančiais Bendraisiais ugdymo planais.
51. Projektinė ir socialinė-pilietinė veikla fiksuojama elektroniniame dienyne. 

ŠEŠTAS SKIRSNIS
MOKINIŲ MOKYMOSI KRŪVIO REGULIAVIMAS

52. Mokinių mokymosi krūvio reguliavimas vykdomas vadovaujantis Šiaulių Ragainės progimnazijos mokinių mokymosi krūvio reguliavimo tvarkos aprašu. Mokinių mokymosi krūvis organizuojamas taip, kad per dieną mokiniui tenkančių ugdomųjų veiklų apimtis neviršytų Bendruosiuose ugdymo planuose nustatytų ribų.
53. Mokykla vykdo mokinių mokymosi krūvio stebėseną. Remdamasi turimais duomenimis apie mokinių mokymosi krūvį, mokykla priima sprendimus dėl ugdymo proceso koregavimo.
54. Ugdymą organizuojantis skyriaus vedėjas atsakingas už mokinių mokymosi krūvio reguliavimo tvarkos aprašo vykdymą. 
55. Mokiniui, dalyvaujančiam šalies ar tarptautinėse olimpiadose, konkursuose ar varžybose, pagal poreikį gali būti organizuojamos konsultacijos ir sudaromos sąlygos pasirengti šioms veikloms.
56. Nuo dalyko (dalykų) dalies pamokų mokiniai gali būti atleidžiami, jeigu:
56.1. mokosi arba yra baigę formalųjį švietimą papildančio ugdymo ar neformaliojo vaikų švietimo programą (muzikos, dailės, menų, sporto ir kitas), kurios turinys yra artimas ar tapatus dalyko, kurio mokosi, bendrajai programai;
56.2. lanko aukšto sportinio meistriškumo pratybas ne rečiau kaip 3 kartus per savaitę ir yra sporto šakos rinktinės nariai ar Lietuvos, Europos, pasaulio čempionatų, olimpinių, parolimpinių žaidynių ar kitų aukšto sportinio meistriškumo sporto varžybų dalyviai;
56.3. mokinys yra nacionalinių ar tarptautinių olimpiadų, konkursų einamaisiais mokslo metais prizinių vietų laimėtojas.
57. Mokinio iki 14 metų tėvai (globėjai), mokinys, nuo 14 iki 18 metų turėdamas tėvų (rūpintojų) rašytinį sutikimą, mokyklos vadovui iki spalio 1 d. (pirmojo pusmečio metu), iki vasario 1 d. (antrojo pusmečio metu) pateikia: 
57.1. prašymą atleisti nuo dalyko (dalykų) dalies pamokų;
57.2. tėvų (rūpintojų) rašytinį sutikimą, jei mokinys yra nuo 14 iki 18 metų; 
57.3. neformaliojo vaikų švietimo programą ar formalųjį švietimą papildančio ugdymo programą arba nuorodą į jas, kai mokinys mokosi arba yra baigęs neformaliojo vaikų švietimo programą ar formalųjį švietimą papildančio ugdymo programą;
57.4. sporto pratybų organizatoriaus išduotą pažymą, kurioje nurodomas mokinio sporto pratybų dažnumas per savaitę, informacija apie mokinio sportinio meistriškumo lygį ir dalyvavimą varžybose kai mokinys lanko aukšto sportinio meistriškumo pratybas; 
57.5. įrodymą, kad mokinys yra nacionalinių ar tarptautinių olimpiadų, konkursų einamaisiais mokslo metais prizinių vietų laimėtojas, kai atleidimą nuo dalyko (dalykų) dalies pamokų grindžia šia aplinkybe.    
58. Dalyko, nuo kurio pamokų prašoma atleisti, mokytojui patvirtinus, kad neformaliojo vaikų švietimo ar formalųjį švietimą papildančio ugdymo programos turinys atitinka dalyko bendrosios programos turinį, ar sporto pratybos atitinka fizinio ugdymo pamokose ugdomas kompetencijas ir mokinys yra sporto šakos rinktinės narys ar Lietuvos, Europos, pasaulio čempionatų, olimpinių, paralimpinių žaidynių ar kitų aukšto sportinio meistriškumo sporto varžybų dalyvis, ar mokinys yra nacionalinių ar tarptautinių olimpiadų, konkursų einamaisiais mokslo metais prizinių vietų laimėtojas, mokyklos vadovo įsakymu mokinys atleidžiamas nuo dalyko dalies pamokų lankymo, numatant mokinio atsiskaitymus ir pasiekimų vertinimo būdus.
59. Jei neformaliojo švietimo įstaiga, mokanti pagal formalųjį švietimą papildančias programas,  pateikia dalyko vertinimą pažymiu pagal dešimtbalę vertinimo skalę, jis perkeliamas arba keičiamas į įrašus „įskaityta“ ar „neįskaityta“.
60. Jei neformaliojo švietimo įstaiga, mokanti pagal formalųjį švietimą papildančias programas, nepateikia dalyko vertinimo pažymiu, mokinys tris kartus per pusmetį privalo atsiskaityti dalyko mokytojui. 
61. Mokinys, atleistas nuo dalyko dalies pamokų lankymo, jų metu gali užsiimti kita ugdomąja veikla ar mokytis savarankiškai mokykloje esamose laisvalaikio zonose, bibliotekoje ar pagalbos mokiniui kabinete arba pagal individualų ugdymo planą dalyvauti kitose pamokose ar veiklose.
62. Mokykla užtikrina nuo pamokų atleistų mokinių saugumą ir užimtumą. Jeigu šios pamokos pagal pamokų tvarkaraštį yra pirmosios ar paskutinės, mokiniai mokyklos sprendimu gali į mokyklą atvykti vėliau arba išvykti anksčiau. Apie tai mokykla informuoja tėvus. 

SEPTINTAS SKIRSNIS
MOKYMOSI PAGALBOS TEIKIMAS MOKINIUI
 
63. Mokinių mokymosi pagalba mokykloje teikiama vadovaujantis Ragainės progimnazijos mokymosi pagalbos mokiniui teikimo tvarkos aprašu.
64.  Mokyklos ugdymą organizuojantis skyriaus vedėjas atsakingas už mokymosi pasiekimų stebėsenos koordinavimą ir mokymosi pagalbos teikimo organizavimą.
65. Mokykloje organizuojama daugiapakopė mokymosi pagalbos sistema, skirta mokinių mokymosi sunkumų prevencijai, mokymosi spragų mažinimui, individualiai pažangai ir aukštesnių pasiekimų siekimui. Mokymosi pagalba teikiama individualių ir grupinių ilgalaikių konsultacijų forma.

AŠTUNTAS SKIRSNIS
MOKYMOSI PAGALBOS TEIKIMAS MOKINIUI NEPASIEKUS PATENKINAMO  LYGMENS PASIEKIMŲ PATIKRINIMUOSE 
                    
66. Mokymosi pagalba mokiniui, pasiekimų patikrinimuose nepasiekusiam patenkinamo lygmens, pagalba teikiama vadovaujantis 2025–2026 ir 2026–2027 mokslo metų mokymosi pagalbos teikimo Šiaulių miesto savivaldybės bendrojo ugdymo mokyklų mokiniams, nepasiekusiems patenkinamo pasiekimų lygmens dalyvaujant pasiekimų patikrinimuose, tvarkos aprašu.
67. Mokiniui, įgijusiam pradinį išsilavinimą ar baigusiam pagrindinio ugdymo programos pirmąją dalį ir nepasiekusiam patenkinamo pasiekimų lygio dalyvaujant Nacionaliniuose mokinių pasiekimų patikrinimuose ir nepasiekusiam vertinto dalyko patenkinamo pasiekimų lygmens, yra sudaromas individualių mokymosi pasiekimų gerinimo planas ir skiriama reikalinga mokymosi pagalba. Jei mokinys Nacionalinių mokinių pasiekimų patikrinimų metu nepasiekė kelių vertintų dalykų patenkinamo pasiekimų lygio, reikalinga mokymosi pagalba skiriama kiekvienam dalykui atskirai. 
68. Prieš pradėdamas teikti konsultacijas mokytojas turi susipažinti su mokinių pasiekimų patikrinimų rezultatais (ataskaita) ir, aptaręs mokymosi spragas su kiekvienu mokiniu, parengti kiekvieno mokinio individualių mokymosi pasiekimų gerinimo planą, kuriame numatytų bendrą konsultacijų skaičių, konsultacijų temas ir trukmę, įvardintų mokiniui būtinas atlikti užduotis, jų vertinimą. 
69. Kiekvienam mokiniui sudaroma galimybė gauti ne mažiau kaip 20 konsultacijų. Konsultacijos gali būti vykdomos intensyviai, t. y. išdėstant jas per kelis mėnesius arba išdėstant jas tam tikru periodiškumu per visas ugdymo dienas. Konsultacijos teikiamos ne didesnėse kaip 5 mokinių grupėse. Jei mokinys nedalyvauja paskirtose konsultacijose, apie tai mokykla informuoja mokinio tėvus (globėjus, rūpintojus), mokinio praleistos konsultacijos nėra kompensuojamos. 

DEVINTAS SKIRSNIS
MOKINIŲ MOKYMOSI PAŽANGOS IR PASIEKIMŲ VERTINIMAS, INDIVIDUALI PAŽANGA

70. Mokinių mokymosi pažangos ir pasiekimų vertinimas bei individualios pažangos stebėjimas vykdomas vadovaujantis Šiaulių Ragainės progimnazijos mokinių pažangos ir pasiekimų vertinimo bei individualios pažangos stebėjimo, fiksavimo ir analizės tvarkos aprašu.

DEŠIMTAS SKIRSNIS
MOKINIO INDIVIDUALAUS UGDYMO PLANO SUDARYMAS

71. Mokinio individualus ugdymo planas – tai kartu su mokiniu sudaromas jo galioms ir mokymosi poreikiams pritaikytas ugdymosi planas, padedantis išsikelti tikslus, juos įgyvendinti, prisiimti asmeninę atsakomybę už mokymąsi. Individualus ugdymo planas sudaromas:
· asmeniui, atvykusiam ar grįžusiam mokytis iš užsienio;
· mokiniui, kuris mokomas namie pagal gydytojų konsultacinės komisijos rekomendacijas;
· išskirtinių gabumų mokiniui, siekiančiam aukštų mokymosi pasiekimų (gabumams plėtoti ir gebėjimams ugdyti ir siekti individualios pažangos);
· mokiniui, turinčiam specialiųjų ugdymosi poreikių.
72. Siekiant stebėti individualią mokinio pažangą ugdymo procese, individualiame ugdymo plane apibrėžiami individualūs sėkmės kriterijai, numatomas mokinio ir mokinio tėvų (globėjų, rūpintojų) indėlis į mokinio mokymąsi ir kt. Individualus ugdymo planas yra aiškus ir suprantamas mokiniui ir jo tėvams (globėjams, rūpintojams). Mokinio individualus ugdymo planas mokykloje periodiškai peržiūrimas ir, jeigu reikia, koreguojamas.

VIENUOLIKTAS SKIRSNIS
LAIKINŲJŲ MOKYMOSI GRUPIŲ SUDARYMAS

73. Minimalus mokinių skaičius laikinojoje grupėje – 10 mokinių,  maksimalus mokinių skaičius 1–4 klasėse – 24 mokiniai, 5–8 klasės –  30 mokinių.
74. Mokyklos ugdymo turiniui įgyvendinti laikinosios grupės sudaromos:
74.1. doriniam ugdymui  1–8 klasėse;
74.2. technologijų pamokoms 5–8 klasėse, jei klasėje yra daugiau nei 20 mokinių;
74.3. užsienio kalbų pamokoms 2–8 klasėse, jei klasėje yra daugiau nei 20 mokinių;
74.4. informatikos pamokoms 5–8 klasėse, jei klasėje yra daugiau nei 20 mokinių;
74.5. matematikos pamokoms 7–8 klasėse iš dviejų tos pačios klasės srauto klasių sudaromos trys laikinosios mokymosi grupės, siekiant sudaryti geresnes sąlygas diferencijuoti ugdymą, individualizuoti mokymąsi ir teikti mokymosi pagalbą. Mokiniai į laikinąsias grupes neskirstomi pagal mokymosi pasiekimus; 
74.6. konsultacijoms pagal mokinių poreikį ir mokančio mokytojo siūlymus organizuoti;
74.7. neformaliojo vaikų švietimo programoms įgyvendinti.
75. Laikinosios mokymosi grupės sudaromos atsižvelgiant į ugdymo organizavimo poreikius, mokinių pasirinkimus (kai taikoma), mokymosi pagalbos teikimo tikslus ir mokyklos galimybes. Mokiniai į laikinąsias grupes neskirstomi pagal mokymosi pasiekimus. Mokinių skaičius grupėje gali kisti, jei mokiniai atvyko ar išvyko per mokslo metus.
76. Laikinosios mokymosi grupės sudaromos atsižvelgiant į mokyklos turimas mokymo lėšas ir mokinių skaičių.

DVYLIKTAS SKIRSNIS
PAMOKOS, SKIRTOS MOKINIŲ UGDYMO(SI) POREIKIAMS IR MOKYMOSI PAGALBOS TEIKIMUI

77. Pamokos, skirtos mokinių ugdymo(si) poreikiams ir mokymosi pagalbos teikimui, panaudojamos:
77.1. 1–4 klasėse inžineriniam ugdymui;
77.2. 5–8 klasėse inžineriniam ugdymui, konsultacijoms (gabių mokinių ugdymui, individualiai mokymosi pagalbai, mokymosi spragoms mažinti).
78. Mokyklos nuožiūra skirtų pamokų apskaita vedama elektroniniame dienyne.

TRYLIKTAS SKIRSNIS
MOKYMO NAMIE IR UGDYMOSI ŠEIMOJE ORGANIZAVIMAS

79. Mokinių mokymas namie organizuojamas vadovaujantis Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. rugsėjo 26 d. įsakymu Nr. V‑1405 „Dėl Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“, ir Mokymosi formų ir mokymo organizavimo tvarkos aprašu. 
80. Mokiniai namie mokomi savarankišku ar (ir) nuotoliniu mokymo proceso organizavimo būdu. Nuotoliniu mokymo proceso organizavimo būdu 5–8 klasių mokiniai gali mokytis iki 10 procentų ugdymo procesui skiriamo laiko per mokslo metus.
81. Nuotoliniu mokymo proceso organizavimo būdu mokiniai gali būti mokomi tik pritarus gydytojų konsultacinei komisijai. Mokiniui, mokomam namie, mokykla, suderinusi su mokinio tėvais (globėjais, rūpintojais) ir atsižvelgdama į gydytojų konsultacinės komisijos rekomendacijas, parengia individualų ugdymo planą. Plane numatomi mokymosi tikslai, planuojami mokytis dalykai, jiems skiriamas pamokų skaičius, pasiekimų patikrinimo būdai ir pan. Mokinys mokosi pagal progimnazijos direktoriaus patvirtintą ir su vienu iš mokinio tėvų (globėju, rūpintoju) suderintą pamokų tvarkaraštį.
82. Savarankišku mokymo proceso organizavimo būdu namie mokomam mokiniui 1‑3 klasėse skiriama 315 pamokų per mokslo metus (9 pamokos per savaitę),  4 klasėse skiriama 385 pamokos per mokslo metus (11 pamokų per savaitę), 5–6 klasėse skiriamos 444 pamokos per mokslo metus (12 pamokų per savaitę), 7–8 klasėse skiriama 481 pamoka per mokslo metus (13 pamokų per savaitę). Dalį pamokų gydytojų konsultacinės komisijos leidimu mokinys gali lankyti mokykloje arba mokytis nuotoliniu mokymo proceso organizavimo būdu.
83. Suderinus su mokinio tėvais (globėjais, rūpintojais) mokyklos vadovo įsakymu, mokinys gali nesimokyti meninio ugdymo dalykų, technologijų, fizinio ugdymo, gyvenimo įgūdžių, inžinerijos ir gali neatlikti socialinės-pilietinės veiklos bei nedalyvauti PGĮK. Dienyne ir mokinio individualiame ugdymo plane prie dalykų, kurių mokinys nesimoko, įrašoma „atleista“. Pamokos, gydytojo leidimu lankomos mokykloje, įrašomos į mokinio individualų ugdymo planą.
84. Mokinys gali būti ugdomas (ugdytis) šeimoje pagal pradinio ir  pagrindinio ugdymo programą. Mokykla padeda tėvams (globėjams, rūpintojams) organizuoti vaikų ugdymą (ugdymąsi) šeimoje, vadovaudamasi Ugdymosi šeimoje įgyvendinimo tvarkos aprašu, patvirtintu Lietuvos Respublikos Vyriausybės 2020 m. gegužės 20 d. nutarimu Nr. 504 „Dėl Ugdymosi šeimoje įgyvendinimo tvarkos aprašo patvirtinimo“.

KETURIOLIKTAS SKIRSNIS
NEFORMALIOJO VAIKŲ ŠVIETIMO ORGANIZAVIMAS

85. Neformalusis vaikų švietimas mokykloje organizuojamas kaip neprivaloma popamokinė veikla. 
86. Mokiniui sudaroma galimybė pasirinkti veiklas, atitinkančias saviraiškos poreikius. Jos įgyvendinamos per neformaliajam vaikų švietimui skirtas valandas (neformaliojo ugdymo valandos / pamokos trukmė – 45 min.), numatytas Bendruosiuose ugdymo planuose. 
87. Mokykla padeda kiekvienam mokiniui, ypač turinčiam nepalankias socialines, ekonomines, kultūrines sąlygas namuose ar turinčiam specialiųjų ugdymosi poreikių, pasirinkti jo poreikius atliepiančias neformaliojo vaikų švietimo programas tiek mokykloje, tiek už jos ribų.
88. Neformaliojo vaikų švietimo programose dalyvaujančius mokinius mokykla žymi Mokinių registre.
89. Neformaliojo vaikų švietimo programų veikla nutraukiama mokyklos direktoriaus įsakymu, jei nebėra neformaliojo vaikų švietimo programą lankančių mokinių.
90. Valandos neformaliojo vaikų švietimo programoms skiriamos atsižvelgiant į neformaliojo vaikų švietimo programų kryptis bei mokinių poreikius.
91. Neformaliojo vaikų švietimo programų kryptys: meninė, sportinė ir sveikos gyvensenos, techninė kūryba, socialinė-pilietinė veikla.
92.  Neformaliojo vaikų švietimo programų kryptims skiriamų valandų paskirstymas 2026–2027 mokslo metams:
	Veiklos kryptys

	Klasės
	Valandos per savaitę
	Valandos per metus

	Sportinė ir sveikos gyvensenos veikla
	1–4
	2
	70

	Meninė veikla
	1–4
	8
	280

	Socialinė-pilietinė veikla
	1–4
	1
	35

	Techninė kūryba
	1–4
	5
	175

	Panaudota
	1–4
	16
	560

	Veiklos pavadinimas
	Klasės
	Valandos per savaitę
	Valandos per metus

	Sportinė ir sveikos gyvensenos veikla
	5–8
	1
	36

	Kultūrinė veikla
	5–8
	7
	252

	Techninė kūryba
	5–8
	4
	144

	Socialinė- pilietinė veikla
	5–8
	2
	72

	Panaudota 
	5–8
	14
	504















III SKYRIUS
PRADINIO  UGDYMO PROGRAMOS ĮGYVENDINIMAS

PIRMAS SKIRSNIS
PAMOKŲ SKAIČIUS PRADINIO UGDYMO BENDROSIOS PROGRAMOS ĮGYVENDINIMUI

93. Pamokų skaičius pradinio ugdymo programai įgyvendinti grupinio mokymosi forma kasdieniu ir nuotoliniu mokymo proceso organizavimo būdu:
	Klasė / dalykai  
	Klasė / pamokų skaičius per mokslo metus / per savaitę
	Iš viso skiriama pamokų pradinio ugdymo programai 

	
	1 klasė 
	2 klasė 
	3 klasė 
	4 klasė 
	

	Dorinis ugdymas  

	Dorinis ugdymas (tikyba arba etika)  
	35 (1) 
	35 (1) 
	35 (1) 
	35 (1) 
	140 (4) 

	Kalbinis ugdymas  

	Lietuvių kalba ir literatūra  
	280 (8) 
	245 (7) 
	245 (7) 
	245 (7) 
	1015 (29) 

	Anglų kalba  
	– 
	70 (2) 
	70 (2) 
	70 (2) 
	210 (6) 

	Visuomeninis ugdymas  

	Visuomeninis ugdymas
	35 (1) 
	35 (1) 
	35 (1) 
	35 (1) 
	140 (4) 

	Matematinis, gamtamokslinis ir technologinis ugdymas  

	Gamtos mokslai
	35 (1) 
	35 (1) 
	35 (1) 
	35 (1) 
	140 (4) 

	Matematika  
	140 (4) 
	175 (5) 
	175 (5) 
	175 (5) 
	665 (19) 

	Technologijos  
	35 (1) 
	35 (1) 
	35 (1) 
	35 (1) 
	140 (4) 

	Inžinerija
	35 (1) 
	35 (1) 
	35 (1) 
	35 (1) 
	140 (4) 

	Meninis ugdymas 

	Dailė   
	35 (1) 
	35 (1) 
	35 (1) 
	35 (1) 
	140 (4) 

	Muzika  
	70 (2) 
	70 (2) 
	70 (2) 
	70 (2)
	280 (8)

	Šokis
	35 (1) 
	35 (1) 
	35 (1) 
	35 (1) 
	140 (4) 

	Fizinis ir sveikatos ugdymas  

	Fizinis ugdymas  
	105(3) 
	105(3) 
	105 (3) 
	105 (3) 
	420 (12) 

	Iš viso privalomų pamokų skaičius per mokslo metus  
	840 (24)
	910 (26) 
	910 (26)
	910 (26) 
	3 570 (102) 

	Pamokos, skiriamos mokinių ugdymosi poreikiams tenkinti 
	35 (1)
	35 (1) 
	35 (1) 
	35 (1) 
	140 (4)

	Neformalusis vaikų švietimas  (valandų skaičius klasėms per mokslo metus)
	140 (4)
	140 (4)
	280 (8)






ANTRAS SKIRSNIS
UGDYMO SRIČIŲ / UGDYMO DALYKŲ PROGRAMŲ ĮGYVENDINIMAS

94. Mokiniui, kuris pradeda mokytis pagal pradinio ugdymo programą, ir naujai atvykusiems mokiniams skiriamas vieno mėnesio trukmės adaptacinis laikotarpis. Pasibaigus skirtam adaptacijos laikui, mokykla gali skirti papildomą laiką adaptacijai, jeigu iki tol mokinys ne iki galo adaptuojasi. Adaptacijos laikotarpiu stebima individuali pažanga, mokinių pasiekimai ir pažanga nevertinama.
95. Pradinio ugdymo programos dalykų turinio įgyvendinimo ypatumai:
95.1. Dorinis ugdymas: 
95.1.1. mokinio tėvai (globėjai, rūpintojai) kasmet iki einamųjų metų rugsėjo 1 dienos parenka mokiniui vieną iš dorinio ugdymo dalykų: etiką arba tradicinės religinės bendruomenės ar bendrijos tikybą; 
95.1.2. mokinio tėvų (globėjų, rūpintojų) parinkto  dorinio ugdymo dalyko mokslo metų eigoje keisti negalima.
95.2. Pirmosios užsienio kalbos mokymas:
95.2.1. pirmosios užsienio kalbos mokoma(si) antraisiais–ketvirtaisiais pradinio ugdymo programos metais;
95.2.2. mokykla siūlo tėvams (globėjams, rūpintojams) pagal įstatymą parinkti mokiniui pirmąją užsienio kalbą vieną iš dviejų Europos kalbų (anglų, vokiečių);
95.3. Visuomeninis ir gamtamokslinis ugdymas:
95.3.1. visuomeninis ir gamtamokslinis ugdymas organizuojamas pamokas paskirstant tolygiai gamtos mokslams ir visuomeniniam ugdymui – po 1 pamoką per savaitę;
95.3.2. siekdamas visuomeninio ugdymo ir gamtos mokslų Bendrosiose programose iškeltų tikslų, dalykams skirtas pamokas mokytojas organizuoja tyrinėjimu grįstas veiklas.
95.4. Fizinis ugdymas:
95.4.1.  specialiosios medicininės fizinio pajėgumo grupės gali būti organizuojamos taip:
- mokinių grupės sudaromos iš tos pačios ar skirtingų klasių;
- mokiniai dalyvauja ugdymo veiklose su pagrindine grupe, bet pratimai ir krūvis jiems skiriami pagal gydytojo rekomendacijas;
- vaiko tėvų (globėjų, rūpintojų) pageidavimu mokiniai gali lankyti sveikatos grupes ne mokykloje.
95.4.  Meninis ugdymas (dailė, technologijos, muzika, šokis):
95.4.1. muzikos programai įgyvendinti 1–4 klasėse skiriamos 2 pamokos per savaitę;
95.4.2. dailės ir technologijų dalykų įgyvendinimui skiriama po 1 pamoką per savaitę; 
95.4.3. šokio programai įgyvendinti 1–4 klasėse skiriama po 1 pamoką per savaitę.
95.5.  Informatika:
95.5.1. integruojama į inžinerijos ir visuomeninio ugdymo dalykų ugdymo turinį siekiant sudaryti galimybę kiekvienam mokiniui ugdytis informatinį mąstymą ir sumaniai spręsti realias gyvenimo problemas;
95.5.2. integruotai ugdomas mokinių informatinis mąstymas, mokoma kūrybiško ir atsakingo šiuolaikinių technologijų naudojimo, saugaus ir atsakingo elgesio skaitmeninėje aplinkoje, skaitmeninio turinio kūrimo.
95.6. Inžinerinis ugdymas: 
95.6.1.  inžineriniam ugdymui 1–4 klasėse skiriama po 1 pamoką per savaitę;
95.6.2. siekdamas inžinerinio ugdymo programoje iškeltų tikslų, inžinerijos pamokose mokytojas organizuoja tyrinėjimu ir kūryba grįstas veiklas.  
96. Mokiniams sudaromos sąlygos pasirinkti jų poreikius atliepiančias neformaliojo vaikų švietimo programas. 


IV SKYRIUS
PAGRINDINIO  UGDYMO PROGRAMOS VYKDYMAS

PIRMAS SKIRSNIS
PAMOKŲ SKAIČIUS PAGRINDINIO UGDYMO BENDRŲJŲ PROGRAMŲ ĮGYVENDINIMUI

97. Pamokų skaičius pagrindinio ugdymo programai įgyvendinti grupinio mokymosi forma kasdieniu ir nuotoliniu mokymo proceso organizavimo būdu: 

	Dalykų grupės / dalykai
	Klasė / pamokų skaičius per savaitę / mokslo metus
	Pagrindinio ugdymo programos pirmoje dalyje(5–8 klasės)

	
	5 klasė
	6 klasė
	7 klasė
	8 klasė
	

	Dorinis ugdymas

	Dorinis ugdymas (etika/tikyba)
	1 (36)
	1 (36)
	1 (36)
	1 (36)
	4 (144)

	Kalbinis ugdymas

	Lietuvių kalba ir literatūra
	5 (180)
	5 (180)
	5 (180)
	5 (180)
	20 (720)

	Užsienio kalba (pirmoji, anglų kalba) 
	3 (108)
	3 (108)
	3 (108)
	3 (108)
	12 (432)

	Užsienio kalba (antroji, rusų kalba/vokiečių kalba/prancūzų kalba) 
	
	2 (72)
	2 (72)
	2 (72)
	6 (216)

	Matematinis, gamtamokslinis ir technologinis ugdymas

	Matematika
	4 (144)
	4 (144)
	4 (144)
	4 (144)
	16 (576)

	Informatika
	1 (36)
	1 (36)
	1 (36)
	1 (36)
	4 (144)

	Gamtos mokslai 
	2 (72)
	2 (72)
	
	
	4 (144)

	Biologija
	
	
	2 (72)
	1 (36)
	3 (108)

	Chemija
	
	
	
	2 (72)
	2 (72)

	Fizika
	
	
	1 (36)
	2 (72)
	3 (108)

	Technologijos
	2 (72)
	2 (72)
	2 (72)
	1 (36)
	7 (252)

	Visuomeninis ugdymas

	Etninė kultūra
	
	
	
	
	

	Istorija
	2 (72)
	2 (72)
	2 (72)
	2 (72)
	8 (288)

	Geografija
	
	2 (72)
	2 (72)
	2 (72)
	6 (216)

	Meninis ugdymas

	Dailė
	1 (36)
	1 (36)
	1 (36)
	1 (36)
	4 (144)

	Muzika
	1 (36)
	1 (36)
	1 (36)
	1 (36)
	4 (144)

	Fizinis ir sveikatos ugdymas

	Fizinis ugdymas
	3 (108)
	3 (108)
	3 (108)
	3 (108)
	12(432)

	Gyvenimo įgūdžiai
	1 (36)
	1 (36)
	1 (36)
	1 (36)
	4 (144)

	Inžinerinis ugdymas

	Inžinerija
	1 (36)
	1 (36)
	1 (36)
	1 (36)
	4 (144)

	Privalomas pamokų skaičius mokiniui
	27 (972)
	31 (1116)
	32 (1152)
	33 (1188)
	123 (4428)

	Pamokų, skirtų mokinio ugdymo poreikiams tenkinti, mokymosi pagalbai teikti, skaičius per mokslo metus

	Pamokų skaičius
	15,5 (558)
	15,5 (558)

	Neformalusis vaikų švietimas (valandų skaičius per mokslo metus)

	Valandų skaičius
	7 (259)
	7 (259)

	Socialinė-pilietinė veikla

	Socialinė-pilietinė veikla
	20
	20
	20
	20
	80



ANTRASIS SKIRSNIS
PAGRINDINIO UGDYMO PROGRAMOS ORGANIZAVIMO YPATUMAI

98. Mokiniui, kuris pradeda mokytis pagal pagrindinio ugdymo programos pirmąją dalį, ir naujai atvykusiems mokiniams skiriamas vieno mėnesio trukmės adaptacinis laikotarpis. Pasibaigus skirtam adaptacijos laikui, mokykla gali skirti papildomą laiką adaptacijai, jeigu iki tol mokinys ne iki galo adaptuojasi. Adaptacijos laikotarpiu stebima individuali pažanga, mokinių pasiekimai ir pažanga pažymiais nevertinama.
99. Mokymosi turinio įgyvendinimo organizavimas:
99.1.  Dorinis ugdymas (etika arba tikyba): 
99.1.1. kasmet iki einamųjų metų rugsėjo 1 dienos mokiniui iki 14 metų vieną iš dorinio ugdymo dalykų: etiką arba tradicinės religinės bendruomenės ar bendrijos tikybą parenka mokinio tėvai (globėjai, rūpintojai), o nuo 14 metų mokinys savarankiškai renkasi pats;
99.1.2. mokinio tėvų (globėjų, rūpintojų) parinkto ar mokinio pasirinkto dorinio ugdymo dalyko mokslo metų eigoje keisti negalima.
99.2.  Užsienio kalba:
99.2.1. pagal pradinio ugdymo programą pradėtą mokytis pirmąją užsienio kalbą (anglų, vokiečių) mokinys tęsia pagrindinio ugdymo programoje kaip pirmąją užsienio kalbą iki pagrindinio ugdymo programos pabaigos;
99.2.2. antrosios užsienio kalbos (vokiečių, rusų, prancūzų) mokymas privalomas nuo 6 klasės;
99.2.3. mokinio tėvai (globėjai, rūpintojai) mokiniui iki 14 metų parenka, o mokinys nuo 14 iki 16 metų mokinio tėvų (globėjų, rūpintojų) sutikimu pats renkasi antrąją užsienio kalbą; 
99.2.4. keisti užsienio kalbą, nebaigus pagrindinio ugdymo programos, galima tik tokiu atveju:
· jeigu mokinio norimos mokytis užsienio kalbos pasiekimų lygis ne žemesnis nei patenkinamas lygis, numatytas tos kalbos dalyko bendrojoje programoje; 
· jei mokinys yra atvykęs iš kitos Lietuvos mokyklos ar užsienio ir mokykla negali užtikrinti pradėtos mokytis kalbos tęstinumo, gavus mokinio tėvų (globėjų, rūpintojų) sutikimą raštu, mokiniui sudaromos sąlygos pradėti mokytis užsienio kalbos, kurios mokosi klasė, ir įveikti programų skirtumus;
99.2.5. iš užsienio valstybės atvykęs mokinys:
· gimtosios kalbos gali mokytis kaip antrosios užsienio kalbos, jei mokykla turi galimybę šios kalbos mokyti;
· suderinus su mokinio tėvais (globėjais, rūpintojais), mokyklos vadovo įsakymu gali nesimokyti antrosios užsienio kalbos iki dvejų metų. Šio laikotarpio pabaigoje dienyne ir mokinio individualiame ugdymo plane prie dalyko (antroji užsienio kalba) įrašoma „atleista“. Pasibaigus šiam laikotarpiui, jei mokinys toliau tęsia mokymąsi pagal pagrindinio ugdymo programą, mokykla sudaro galimybes jam pradėti antrosios užsienio kalbos mokymąsi pagal jo pasiekimų lygį;
99.2.6. jeigu mokinys yra atvykęs iš kitos mokyklos ir mokinio tėvams (globėjams, rūpintojams) pritarus pageidauja toliau mokytis pradėtos užsienio kalbos, o mokykla neturi tos kalbos mokytojo:
99.2.6.1. mokiniui sudaromos sąlygos mokytis užsienio kalbos kitoje mokykloje, kurioje vyksta tos užsienio kalbos pamokos, suderinus su mokiniu,  valstybinės,  mokyklos (biudžetinės įstaigos) – savininko teises ir pareigas įgyvendinančia institucija (valstybinės mokyklos – biudžetinės įstaigos), savivaldybės vykdomąja institucija ar jos įgaliotu savivaldybės administracijos direktoriumi (savivaldybės mokyklos – biudžetinės įstaigos), dalyvių susirinkimu (savininku) (valstybinės, savivaldybės mokyklos – viešosios įstaigos ir nevalstybinės mokyklos) , skiriant pamokų skaičių, vadovaujamasi Bendrųjų ugdymo planų 89, 91 punktais; 
99.2.6.2. mokinys gali užsienio kalbos mokytis neformaliojo švietimo įstaigoje ir siekti Pagrindinio ugdymo bendrosiose programose nurodytų pasiekimų (pagal Bendruosius Europos kalbų metmenis). Tokiais atvejais jis privalo reguliariai pildyti savo Europos kalbų aplanką ir rinkti kalbos mokėjimo lygį patvirtinančius dokumentus. Mokinys juos turi pateikti mokyklai pagal iš anksto priimtą susitarimą, kuriame numatytas atsiskaitymo laikas ir apibrėžti pasiekimų įvertinimo kriterijai.
99.3. Gamtos mokslai: praktiniams gebėjimams ir tyrinėjimo kompetencijai ugdyti sudaromos sąlygos mokiniams atlikti eksperimentinę veiklą mokyklos, kurioje mokosi, laboratorijoje, kitos mokyklos laboratorijoje ar atvirosios prieigos STEAM centruose. Sudaromos sąlygos kiekvienam 7–8 klasės mokiniui bent 3 kartus per vienus mokslo metus dalyvauti STEAM atviros prieigos centrų organizuojamuose užsiėmimuose. 
99.4. Meninis ugdymas: mokiniams, besimokantiems pagal pagrindinio ugdymo programą, privaloma mokytis dailės ir muzikos dalykų.
99.5. Fizinis ugdymas:
99.5.1. specialiosios medicininės fizinio pajėgumo grupės mokiniai:
99.5.1.1. dalyvauja pamokose su pagrindine grupe, bet pratimai ir krūvis jiems skiriami pagal gydytojo rekomendacijas ir atsižvelgiant į savijautą;
99.5.1.2. tėvų (globėjų, rūpintojų) pageidavimu gali lankyti sveikatos grupes ne mokykloje.
99.5.2. Parengiamosios medicininės fizinio pajėgumo grupės mokiniams krūvis ir pratimai skiriami, atsižvelgiant į jų ligų pobūdį ir sveikatos būklę. Neskiriama ir neatliekama pratimų, galinčių skatinti ligų paūmėjimą. Dėl ligos pobūdžio negalintiesiems atlikti įprastų užduočių mokytojas skiria alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas.
99.5.3. Mokykla mokiniams, atleistiems nuo fizinio ugdymo pamokų dėl sveikatos ir laikinai dėl ligos, siūlo kitą veiklą (stalo žaidimus, šaškes, šachmatus, veiklą kompiuterių klasėje, bibliotekoje, konsultacijas, socialinę veiklą ir pan.).
99.6. Inžineriniam ugdymui  5–8 klasėse skiriama po 1 pamoką per savaitę (po 36 pamokas per metus).

V SKYRIUS
MOKINIŲ, TURINČIŲ SPECIALIŲJŲ UGDYMOSI POREIKIŲ (IŠSKYRUS ATSIRANDANČIUS DĖL IŠSKIRTINIŲ GABUMŲ), UGDYMO ORGANIZAVIMAS

BENDROSIOS NUOSTATOS

100. Mokykla mokinio, turinčio specialiųjų ugdymosi poreikių, ugdymą organizuoja vadovaudamasi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 „Dėl  Mokinių, turinčių specialiųjų ugdymosi poreikių, ugdymo organizavimo tvarkos aprašo patvirtinimo“ ir pradinio ir pagrindinio ugdymo bendrųjų ugdymo planų nuostatomis ir atsižvelgia į:
100.1. mokinio mokymosi ir švietimo pagalbos poreikius;
100.2. formaliojo švietimo programą;
100.3. mokymosi formą ir mokymo proceso organizavimo būdą;
100.4. švietimo pagalbos specialistų, mokyklos vaiko gerovės komisijos, pedagoginių psichologinių ar švietimo pagalbos tarnybų rekomendacijas;
100.5. mokyklos galimybes (specialistų komanda, mokymo(si) aplinka, mokymo ir švietimo pagalbos lėšos).
101. Kiekvienam mokiniui, turinčiam specialiųjų ugdymosi poreikių, rengiamas individualus ugdymo planas. 
102. Individualaus ugdymo plano sudėtinė dalis yra pagalbos planas, apimantis pagalbą ugdymo procese ir švietimo pagalbą. Individualaus ugdymo plano rengimą ir įgyvendinimą koordinuoja mokyklos vadovo paskirtas koordinuojantis asmuo, kuris kartu su mokytojais, švietimo pagalbą teikiančiais specialistais, mokiniu ir jo tėvais (globėjais, rūpintojais) numato ugdymo ir pagalbos tikslus.
103. Individualaus ugdymo plano formą ir jos rengimo tvarką nustato mokykla. Individualiame ugdymo plane numatomos jo įgyvendinimo, stebėsenos ir aptarimo formos bei etapai.
104. Bendrojo ugdymo dalykų programas pritaiko mokytojas, atsižvelgdamas į mokinio gebėjimus ir galias, specialiojo pedagogo ir (ar) kitų Vaiko gerovės komisijos narių rekomendacijas. 
105. Mokinio, kuriam bendrojo ugdymo programa pritaikoma, mokymosi pažanga ir pasiekimai ugdymo procese vertinami pagal mokinio individualiame ugdymo plane numatytus individualios pažangos tikslus, aptarus juos su mokiniu, jo tėvais (globėjais, rūpintojais) ir švietimo pagalbą teikiančiais specialistais. 
106. Švietimo pagalba mokiniui organizuojama vadovaujantis individualiu ugdymo planu. Pagalbos tikslai, intensyvumas ir ją teikiantys specialistai numatomi individualiame ugdymo plane. Švietimo pagalbos formos parenkamos individualiai, atsižvelgiant į mokinio ugdymosi poreikius, siekiant užtikrinti jo įtrauktį į ugdymo procesą ir gerovę.

